**Ex Machina** on vuonna 2015 ensi-iltansa saanut brittiläinen tieteiselokuva, jonka on ohjannut ja käsikirjoittanut Alex Garland. Elokuva on muun muassa elokuvat *Sunshine* ja *28 päivää myöhemmin* käsikirjoittaneen Garlandin esikoisohjaus.

Juoni
-----

Hakukoneyhtiössä työskentelevä ohjelmoija Caleb Smith (Domhnall Gleeson) voittaa kilpailussa. Hän saa viettää viikon yhtiön erakkoelämää viettävän toimitusjohtajan Nathan Batemanin (Oscar Isaac) vuoristossa sijaitsevalla asunnolla. Saavuttuaan paikalle Calebille paljastuu, että Nathan on valinnut hänet ihmiskoehenkilöksi Turingin kokeeseen, jolla mitataan tekoälyn ihmismäisyyttä. Calebin tulee arvioida Nathanin uusimman tekoälyhankkeen kykyjä ja tietoisuutta. Tekoäly on kaunis ja hämmästyttävä androidi Ava (Alicia Vikander), joka osoittautuu tunneälyltään yllättävän hienostuneeksi sekä petollisen vietteleväksi.

Näyttelijät
-----------

|  |  |  |
| --- | --- | --- |
|  Domhnall Gleeson  | … |  Caleb Smith 
  |
|  Alicia Vikander  | … |  Ava
  |
|  Oscar Isaac  | … |  Nathan Bateman 
  |
|  Sonoya Mizuno  | … |  Kyoko
  |
|  Corey Johnson  | … |  Jay
  |

Tuotanto
--------

Ohjaaja Alex Garland sai idean elokuvaan jo 11-vuotiaana opetellessaan ohjelmoimaan vanhempiensa tietokoneella. Garlandin mukaan elokuva käsittelee sitä, kuinka tekoäly ja tietoisuus liittyvät toisiinsa. Hän päätti jättää tekoälystä ja roboteista puhuttaessa usein käytetyt Asimovin lait elokuvassa huomiotta.

*Ex Machinassa* esiintyvä Nathanin koti sijaitsee Norjassa, ja elokuva kuvattiin paikan päällä pääasiassa pienen 15 miljoonan dollarin budjetin vuoksi.

Elokuvan musiikin sävelsivät Ben Salisbury ja Portisheadissa vaikuttava Geoff Barrow. He tekivät yhteistyötä Garlandin kanssa myös vuonna 2012 elokuvassa *Dredd*, mutta heidän säveltämäänsä soundtrackia ei käytetty. Invada UK julkaisi elokuvan soundtrack-albumin.

Vastaanotto
-----------

*Ex Machina* sai kriitikoilta myönteisen vastaanoton. Rotten Tomatoes -sivuston mukaan 221 arvostelun perusteella laskettuna kriitikoiden arvosteluista 92 prosenttia oli myönteisiä, ja Metacritic-sivuston keräämä arvosana elokuvalle on 78, joka perustuu 42 arvosteluun.

Elokuva on voittanut useita alan palkintoja, esimerkiksi parhaan elokuvan, ohjauksen sekä käsikirjoituksen British Independent Film Awards -palkinnot. Se sai vuoden 2016 Oscar-gaalassa palkinnon parhaista erikoistehosteista.

Lähteet
-------

1. ↑  Ex Machina. British Board of Film Classification.  Arkistoitu 27.1.2016. Viitattu 12.1.2016. (englanniksi)
2. 1 2 3 4  Gerber, Justin: Ex Machina’s Alex Garland and Oscar Isaac Discuss Artificial Intelligence *Consequence of Sound*.  7.4.2015. Viitattu 12.1.2016. (englanniksi)
3. 1 2  Ex Machina (2015) Box Office Mojo. Viitattu 12.1.2016. (englanniksi)
4. 1 2  Barkan, Jonathan: Invada UK To Release ‘Ex-Machina’ Soundtrack  16.1.2015. Bloody-disgusting.com. Viitattu 12.1.2016. (englanniksi)
5. ↑  Hartley, James: 'Ex Machina' director: Selling small films takes work *The Et Cetera*.  21.5.2015. Viitattu 12.1.2016. (englanniksi)
6. ↑  Ex Machina (2015) Rotten Tomatoes. Viitattu 12.1.2016. (englanniksi)
7. ↑  Ex Machina Reviews Metacritic. Viitattu 12.1.2016. (englanniksi)
8. ↑  Tartaglione, Nancy: British Independent Film Awards: Alex Garland’s ‘Ex Machina’ Sweeps Best Film, Director, Screenplay – Update *Deadline*.  6.12.2015. Viitattu 12.1.2016. (englanniksi)

Aiheesta muualla
----------------

* Ex Machina *Finnkino*.  Arkistoitu 23.7.2021. Viitattu 23.7.2021.
* Vikman, Jouni: Ex Machina *Episodi*.  15.4.2015. Viitattu 23.7.2021.
* Jokinen, JP: Ex Machina *Film-O-Holic.com*.  17.4.2015. Viitattu 23.7.2021.